Հերունին հախուռն, անհանգիստ էություն էր, ֆիզիկոս-հայագետի նրա միտքն ամեն վայրկյան կայծկլտում էր մի նոր հղացմամբ ու երբ նույնիսկ ասում էր, որ Քեոփսը Հայկն է, Ադամը՝ Արամը կամ սեպագրերը հայերեն են ու արամեերենն էլ հայերենն է, ներշնչված հավատում էի: Նրա մատեմատիկական հաշվարկները հակաճառության տեղ չէին թողնում: Ես «մատեմատիկա» բառը գրեցի նրա հանձնարարականով. ասում էր՝ դա հայերեն բառ է՝ մատ-ե-մատ-իկա՝ հաշվարկ մատներով: Ասում էր՝ աշխարհի առաջին աստղադիտարանները՝ Քարահունջից մինչև Սթոունհենջ, կառուցել են հայերը և դրանով ապացուցել, որ երկրագունդը կլոր է: